Montshiwa o bolokwa kwa Lehututu ka Tshipi
Kgosi Kebapatile Montshiwa wa Lehututu yo o tlhokafetseng kgwedi eno e le malatsi a le lesome le boferabongwe morago ga go kubugelwa ke ditlhabi o tlaa bolokwa ka Tshipi kwa Lehututu. Mo potsolotsong le BOPA bosheng, Mohumagadi Gaboete Montshiwa o tlhalositse fa moswi a ne a tlhagogelwa ke bolwetse Ngwanatsele ngogola, mme e se bolwetse jo bo neng bo mmeile mo diphateng, ka jaana a ne a ntse a tshwere a dira ditiro tsa morafe. A re ka maswabi ya re ka Laboraro, kwa Lokgwabe, kwa a neng a ile go tshwarelela kgosi wa motse oo, ka go tsamaisa manyalo, o ne a kubugelwa ke khupelo mme a ragosediwa kwa kokelwaneng ya Lokgwabe, kwa a neng a fetisetswa kwa sepateleng se se botlana sa Hukuntsi, mme ba bongaka ba rurifatsa fa a tlhokafetse. Rangwaneagwe moswi, Rre Kebalepile Leswape o tlhalositse fa a ne a ntse a tshwareletse Kgosi Montshiwa ka nako ya fa a santse a tshwerwe ke ditiro tsa puso. Ya re ka ngwaga wa 2005 a neelwa thomo ya go etelela morafe pele, tiro e rangwaneagwe a supileng a ne a e dira ka bonokopila ka jaana a kile a tlhophiwa go emela Kgalagadi Bokone kwa Ntlong ya Dikgosi. Rre Leswape a re Kgosi Montshiwa o ne a sikere mokgoro wa go etelele morafe pele ka jaana a ne a leka ka bojotlhe go atumalana le morafe go buisana le go ba ruta ka mananeo a puso gore ba tlhabolole matshelo a bone. Fa a tswa la gagwe, kgosana wa kgotla ya Mabote, Kgosana Benjamin Montshiwa o ne a supa fa ba latlhegetswe ke senatla mo motseng. O supile fa moswi e ne e le moeteledipele wa motia ka jaana a ne a leka ka bojotlhe go bopaganya morafe gore ba tswe mo semorafeng mme ba nne seoposengwe, selo se a reng se ba nontshitse pelo, ka jaana maduo a teng a bonala. A re o ne a tsosolosa dikomiti di tshwana le ya ditlhabololo tsa motse, tsa balemi-barui, banana, komiti ya batsadi le barutabana go nna le tshwaragano. O ne a tlatsa ka go re le tsone dikgosana ka makgotla a tsone o ne a sa ba katoga ka jaana a ne a nna fela mo go bone ka thuto le thotloetso ya gore ba itshware jang gore ba nne sekao mo setshabeng. Moswi, yo o tlhokafalang a le dingwaga di le 74, o tlogela mohumagadi le bana ba le bararo, bomme ba le babedi le rre a le mongwe. 